রাজধানীর মিরপুর ১০ নম্বরে পেট্রল পাম্পে গিয়ে দেখা যায়, পেট্রল ও অকটেন সরবরাহের মেশিনে টাঙানো আছে লেমিনেটিং করা নির্দেশনা : হেলমেট ব্যতীত মোটরসাইকেলে জ্বালানি ইস্যু করা হইবে না। তেজগাঁওয়ের তিব্বত মোড়ের সততা পাম্পে গিয়ে দেখা গেছে একই চিত্র। সেখানেও ব্যানার টানানো হয়েছে। পাম্পের কাউন্টার ম্যানেজার শরিফুল ইসলাম বলেন, ট্রাফিক পুলিশের পক্ষ থেকে গতকাল দুজন এসে বলে গেছেন, হেলমেট ছাড়া তেল না দিতে। আমরা তেল ডেলিভারিম্যানদের বলে দিয়েছি, পুলিশের নজরদারি রয়েছে; তারা যেন কোনোভাবেই হেলমেটবিহীন কাউকে তেল সরবরাহ না করেন। তবে সকাল থেকে হেলমেটবিহীন মাত্র তিন-চারজনকে আমরা ফিরিয়ে দিয়েছি। বাকিদের সবার হেলমেট ছিল।